A BIZOTTSÁG HATÁROZATA
(2006. október 27.)
a 98/37/EK európai parlamenti és tanácsi irányelvvel összhangban a „Gépek biztonsága - Gépi berendezések helyhez kötött feljárói - 4. rész: Rögzített létrák” EN ISO 14122-4:2004 szabvány jelzete közzétételének megtagadásáról
(az értesítés a C(2006) 5062. számú dokumentummal történt)
(EGT vonatkozású szöveg)
(2006/733/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tagállamok gépekre vonatkozó jogszabályainak közelítéséről szóló, 1998. június 22-i 98/37/EK európai parlamenti és tanácsi irányelvre (1) és különösen annak 6. cikke (1) bekezdésére,
tekintettel a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv (2) 5. cikke által létrehozott állandó bizottság véleményére,
mivel:
(1)
A 98/37/EK irányelv előírja, hogy gépeket csak akkor lehet forgalomba hozni és üzembe helyezni, ha azok megfelelő üzembe állítás és karbantartás, valamint rendeltetésszerű használat esetén nem veszélyeztetik a személyek, háziállatok vagy anyagi javak biztonságát.
(2)
Amennyiben valamely, az Európai Unió Hivatalos Lapjában közzétett jelzettel rendelkező harmonizált szabványt átültető nemzeti szabvány megfelel egy vagy több, a 98/37/EK irányelv I. mellékletében meghatározott alapvető egészségvédelmi és biztonsági követelménynek, az ilyen szabvány szerint készült gépeknél vélelmezni kell, hogy azok a vonatkozó alapvető követelményeknek megfelelnek.
(3)
A 98/37/EK irányelv 6. cikkének (1) bekezdése értelmében Franciaország hivatalos kifogást emelt az Európai Szabványügyi Bizottság (CEN) által 2003. március 18-án elfogadott EN ISO 14122-4:2004 szabvány ellen, amelynek jelzetét még nem tették közzé az Európai Unió Hivatalos Lapjában.
(4)
Az EN ISO 14122-4:2004 szabvány vizsgálatát követően a Bizottság megállapította, hogy a szabvány 6.2. (használati utasítások) és 6.3. (jelölés) pontjaival kapcsolatos 4.3.2. pontjában megállapított (az esésgátló szerkezet típusának kiválasztása) előírás nem felel meg a 98/37/EK irányelv I. mellékletében meghatározott 1.1.2. b) (a biztonság beépítésének alapelvei), 1.5.15. (megcsúszás, botlás, leesés veszélye) és 1.6.2. (a kezelőhelyek és beavatkozási helyek hozzáférhetősége) alapvető követelményeknek.
(5)
Az EN ISO 14122-4:2004 szabványban ismertetett műszaki megoldás - lezuhanásgátló - nem akadályozza meg a rögzített létráról való leesést. A szerkezet csak enyhíti az esés következményeit, és a gépkezelőtől előre megfontolt cselekedetet - egyéni védőeszközök használatát (PPE) - követel meg.
(6)
A lezuhanásgátlónak számos jelentős hátránya van. Egyrészt akadályozza a gépkezelőt. Ez azt eredményezheti, hogy a gépkezelők - különösen azok, akik gyakori karbantartási műveleteket végeznek - elmulasztanak egyéni védőeszközt használni a rögzített létra használata előtt. Másrészt másodlagos veszélyt eredményez abban az esetben, ha a gépkezelő leesik és a gép vagy a berendezés rögzített alkatrészeinek ütközik, amennyiben a gépkezelő alatt nincs minimális szabad tér. Emellett a szabad térnek szükségképpen nagyobbnak kell lennie a váz által elfoglalt elkerített területnél. Harmadrészt a vállalatok számára szervezési kényszert (az egyéni védőeszközök kezelése, az egyéni védőeszközök és a rögzítőrendszer közötti kompatibilitás biztosítása) jelent. E kényszer zavart okozhat, ami pedig balesetekhez vezethet.
(7)
A 98/37/EK irányelv I. mellékletében meghatározott 1.1.2. b) alapvető követelménnyel ellentétben az EN ISO 14122-4:2004 szabvány 4.3.2, 6.2. és 6.3. pontja az integrált óvintézkedésekre (a váz) vonatkozó követelményeket egyenrangúnak tekinti a csak a fennmaradó kockázatok kezelésére alkalmas intézkedésekkel.
(8)
Egy szabványnak, mint például az EN ISO 14122-4:2004-nek az a célja, hogy általánosságban foglalkozzon a különféle gépek biztonsági szempontjaival, és ne különleges eseteket tartalmazzon. Amennyiben egy bizonyos típusú gép a 98/37/EK irányelv I. mellékletében meghatározott 1.1.2, 1.5.15. és 1.6.2. alapvető követelményeknek nem felel meg teljes mértékben, akkor az ilyen típusú gépre vonatkozó szabványban meg kell határozni a meghozandó alternatív intézkedéseket is.
(9)
Az EN ISO 14122-4:2004 szabvány jelzetét ezért nem szabad közzétenni az Európai Unió Hivatalos Lapjában,
ELFOGADTA EZT A HATÁROZATOT:
1. cikk
A „Gépek biztonsága - Gépi berendezések helyhez kötött feljárói - 4. rész: Rögzített létrák” EN ISO 14122-4:2004 szabvány jelzetét nem teszik közzé az Európai Unió Hivatalos Lapjában.
2. cikk
Ennek a határozatnak a tagállamok a címzettjei.
Kelt Brüsszelben, 2006. október 27-én.